**Επιτροπή Εταιρικού Δικαίου**

της Αντιγόνης Αλεξανδροπούλου, προέδρου της επιτροπής εταιρικού δικαίου

H Ευρωπαϊκή Επιτροπή παρουσίασε δύο προτάσεις για την έκδοση δύο Οδηγιών που αποβλέπουν στην τροποποίηση της Οδηγίας 2017/1132/ΕΕ, η οποία κωδικοποίησε εν μέρει το Ευρωπαϊκό Εταιρικό Δίκαιο.

Η πρώτη πρόταση Οδηγίας προβλέπει τη δυνατότητα η καταχώρηση των εταιριών στις οποίες εφαρμόζεται και των υποκαταστημάτων τους, να γίνεται εξ ολοκλήρου ηλεκτρονικά στο μητρώο χωρίς την ανάγκη φυσικής παρουσίας των ιδρυτών (ή των εκπροσώπων τους) ενώπιον κάποιας αρχής ή άλλου προσώπου σε όλα τα κράτη μέλη της Ε.Ε. Ομοίως και για την κατάθεση και δημοσίευση εταιρικών εγγράφων στο μητρώο καθ’ όλη τη διάρκεια ζωής της εταιρίας.

Η πρόταση επιδιώκει επίσης να απλοποιήσει τις ως άνω διαδικασίες προβλέποντας ότι η καταχώρηση και δημοσίευση των εταιρικών στοιχείων γίνεται στο αρμόδιο μητρώο και θα πρέπει να αποφεύγεται η υποχρέωση κατάθεσης των ίδιων εγγράφων περισσότερες φορές σε περισσότερες αρχές. Για το λόγο αυτό, εφόσον σε ένα κράτος μέλος υπάρχει υποχρέωση δημοσίευσης των εταιρικών εγγράφων σε εθνική επίσημη εφημερίδα, εφόσον τα έγγραφα έχουν ήδη κατατεθεί στο αρμόδιο μητρώο, θα πρέπει να τα μεταβιβάζει το ίδιο το μητρώο στην εθνική επίσημη εφημερίδα και όχι η εταιρία, όπως γινόταν μέχρι τώρα. Ομοίως και για έγγραφα και τις καταχωρήσεις που αφορούν σε υποκαταστήματα εταιρίας σε άλλο κράτος μέλος, θα πρέπει να μεταβιβάζονται μέσω του συστήματος διασύνδεσης των μητρώων από το ένα μητρώο στο άλλο. Επιπλέον, επεκτείνεται ο κατάλογος των εταιρικών πληροφοριών που θα παρέχονται υποχρεωτικά δωρεάν από τα μητρώα όλων των κρατών μελών.

Η δεύτερη πρόταση Οδηγίας της Ευρωπαϊκής Επιτροπής αποβλέπει στη βελτίωση των υφιστάμενων κανόνων για τις διασυνοριακές συγχωνεύσεις και στη δημιουργία για πρώτη φορά ενός νομοθετικού πλαισίου για τη διεξαγωγή διασυνοριακών διασπάσεων και διασυνοριακών μετατροπών.

Η Επιτροπή Εταιρικού Δικαίου του Συμβουλίου των Ευρωπαϊκών Δικηγορικών Συλλόγων τοποθετήθηκε επί της αρχής θετικά επί των δύο αυτών προτάσεων και έκανε περαιτέρω παρατηρήσεις επί του κειμένου, όπου έκρινε ότι χρειάζεται είτε να αποσαφηνισθεί το νόημα ορισμένων διατάξεων είτε να γίνουν κάποιες τροποποιήσεις για τη βελτίωση του νομοθετήματος.

Ενδεικτικά κάποιες από τις παρατηρήσεις της Επιτροπή Εταιρικού Δικαίου είναι οι ακόλουθες:

Η Επιτροπή παρατηρεί ότι δεν είναι σαφές από το κείμενο της πρότασης Οδηγίας στο μέρος που αναφέρεται στις διασυνοριακές μετατροπές, εάν ο νομοθέτης αντιμετωπίζει την εταιρία που μεταφέρει την έδρα της από το κράτος προέλευσης στο κράτος προορισμού ως μία και την ίδια εταιρία, ακόμη και εάν πλέον αλλάζει εταιρική μορφή και υπάγεται στους κανόνες εταιρικού δικαίου που διέπουν την εταιρική μορφή που έχει επιλέξει στο κράτος μέλος προορισμού, ή εάν θεωρεί ότι πρόκειται για δύο εταιρίες, μία στο κράτος μέλος προέλευσης και μία στο κράτος μέλος προορισμού, η οποία ιδρύεται δια μέσου εισφοράς σε είδος της επιχείρησης της εταιρίας του κράτους προέλευσης, η οποία παύει να υφίσταται χωρίς να τεθεί σε εκκαθάριση.

Η πρόταση Οδηγίας προβλέπει επίσης ότι σε περίπτωση που μία εταιρία πραγματοποιεί διασυνοριακή συγχώνευση/διάσπαση/μετατροπή/ οι εταίροι που δεν έχουν δικαίωμα ψήφου ή που έχουν δικαίωμα ψήφου αλλά δεν ψήφισαν υπέρ του διασυνοριακού μετασχηματισμού θα πρέπει να έχουν το δικαίωμα να μπορούν να μεταβιβάσουν την εταιρική τους συμμετοχή στην εταιρία, στους εναπομείναντες εταίρους ή σε τρίτους κατόπιν συμφωνίας με την εταιρία έναντι επαρκούς αποζημίωσης σε μετρητά. Εφόσον οι εταίροι αυτοί θεωρούν ότι η προσφερόμενη χρηματική αποζημίωση δεν είναι επαρκής θα έχουν το δικαίωμα να ζητήσουν τον επανυπολογισμό της από το αρμόδιο εθνικό δικαστήριο. Η Επιτροπή Εταιρικού Δικαίου κρίνει ότι θα πρέπει να διευκρινισθεί έστω στο προοίμιο της Οδηγίας, εάν η διάταξη αυτή επηρεάζει το δικαίωμα των μετόχων να προβλέπουν στο καταστατικό της εταιρίας τη δυνατότητα διαιτητικής επίλυσης των διαφορών αυτών.

Στην πρόταση Οδηγίας για τη χρήση ψηφιακών εργαλείων και διαδικασιών στο εταιρικό δίκαιο προβλέπεται ότι εάν τα κράτη μέλη έχουν κανόνες σχετικά με τον αποκλεισμό διευθυντών, το μητρώο όπου πρόκειται να καταχωρηθεί μία εταιρεία μπορεί να ζητά, μέσω του συστήματος διασύνδεσης των μητρώων, επιβεβαίωση από τα μητρώα άλλων κρατών μελών ως προς το αν το πρόσωπο που πρόκειται να διοριστεί ως διευθυντής της εταιρείας έχει αποκλεισθεί από την ανάληψη του ρόλου διευθυντή στο άλλο κράτος μέλος και τη χρονική διάρκεια του αποκλεισμού. Η Επιτροπή Εταιρικού Δικαίου παρατήρησε ότι δεν προβλέπεται στη νομοθεσία όλων των κρατών μελών η τήρηση των σχετικών πληροφοριών να πραγματοποιείται στο μητρώο και ως εκ τούτου θα πρέπει να γίνου οι σχετικές διευθετήσεις. Επιπλέον, ανάμεσα στα κράτη μέλη που διαθέτουν νομοθεσία για τον αποκλεισμό διευθυντών, οι λόγοι διαφέρουν. Ως εκ τούτου σκόπιμο θα ήταν να προβλεφθεί ότι τα μητρώα των κρατών μελών θα πρέπει να δίνουν επιπλέον πληροφορίες και για τους λόγους που οδήγησαν στον αποκλεισμό του διευθυντή εφόσον τους ζητηθεί από το μητρώου του άλλου κράτους μέλους. Σε κάθε περίπτωση η πληροφορία αυτή θα πρέπει να παραμένει εμπιστευτική, εφόσον θεωρείται εμπιστευτική στη χώρα όπου έχει πραγματοποιηθεί ο αποκλεισμός.

Οι παρατηρήσεις της Επιτροπής του Εταιρικού Δικαίου έγιναν ομόφωνα δεκτές από τη μόνιμη επιτροπή (standing committee) του Συμβουλίου των Ευρωπαϊκών Δικηγορικών Συλλόγων που πραγματοποιήθηκε την 29.06.18. Το πλήρες κείμενο θα δημοσιευθεί σύντομα στην ιστοσελίδα του Συμβουλίου (www.ccbe.org).